HEMRAJ ลบ 0.44% กูรูแนะถือรอปันผลพิเศษ หลัง WHA นำสินทรัพย์ออกขาย
HEMRAJ ลบ 0.44% กูรูแนะถือรอปันผลพิเศษ หลัง WHA นำสินทรัพย์ออกขาย
2 เม.ย. 2558

ผู้สื่อข่าวรายงานว่า บริษัท เหมราชพัฒนาที่ดิน จำกัด (มหาชน) HEMRAJ ณ เวลา 10.53 น. อยู่ที่ระดับ 4.48 บาท ลดลง 0.02 บาท หรือ 0.44% มูลค่าซื้อขาย 88.91 ล้านบาท สวนทิศทางตลาดหุ้นปรับขึ้น โดย ณ เวลา 10.59 ดัชนีอยู่ที่ระดับ 1,530.14 จุด บวก 4.56 จุด หรือ 0.30% ด้วยมูลค่าซื้อขาย 11,172.92 ล้านบาท

บล.ยูโอบี เคย์เฮียน(ประเทศไทย)ระบุในบทวิเคราะห์ฯวันนี้ (2 เม.ย.58) ว่า คงคำแนะนำ”ถือ”ด้วยศักยภาพในการจ่ายเงินปันผลพิเศษในการขายสินทรัพย์ในปี 58 จากการขายธุรกิจที่ไม่ใช่ธุรกิจหลัก และการขายโรงงานสำเร็จรูป และคลังสินค้าไปยัง REIT ราคาพื้นฐานอยู่ที่ 4.55 บาท ราคาเหมาะสมที่ควรเข้าซื้อคือ 4.20 บาท
หลังจากที่ได้เข้าควบรวมบมจ.เหมราชพัฒนาที่ดิน(HEMRAJ)ในเดือน เม.ย.58 ทาง บมจ.ดับบลิวเอชเอ คอร์ปอเรชั่น(WHA)ได้ดำเนินการต่อไปด้วยการขายสินทรัพย์ของ HEMRAJ มูลค่า 20,435 ล้านบาท ทั้งนี้ คาดว่าเงินปันผลต่อหุ้นในปี 58 ของ HEMRAJ จะอยู่ที่ 1.18 บาท โดย 0.15 บาท มาจากผลการดำเนินงานตามปกติ และ 1.03 บาทมาจากการขายสินทรัพย์